Konklużjonijiet tal-Kunsill dwar it-tielet rapport ta' progress dwar l-implimentazzjoni tas-sett komuni ta' proposti approvati mill-Kunsilli tal-UE u tan-NATO fis-6 ta' Diċembru 2016 u l-5 ta' Diċembru 2017 1. Filwaqt li afferma mill-ġdid il-Konklużjonijiet tiegħu tas-6 ta' Diċembru 2016, tad-19 ta' Ġunju 2017 u tal-5 ta' Diċembru 2017, il-Kunsill, b'kunsiderazzjoni tal-fatt li l-UE u n-NATO għadhom qed jaffaċċjaw sfidi ta' sigurtà komuni, jilqa' l-kooperazzjoni kontinwa mill-qrib u ta' tisħiħ reċiproku man-NATO. Din il-kooperazzjoni sseħħ f'oqsma ta' interess komuni, kemm strateġiku kif ukoll operattiv, fil-ġestjoni ta' kriżijiet b'appoġġ għall-paċi u s-sigurtà internazzjonali kif ukoll fir-rigward tal-iżvilupp tal-kapaċitajiet ta' difiża fejn il-ħtiġijiet jikkoinċidu mal-ħidma mal-Istati Membri kollha u għall-benefiċċju tagħhom. Għall-UE, l-implimentazzjoni tad-Dikjarazzjoni Konġunta ffirmata f'Varsavja f'Lulju 2016 mill-President tal-Kunsill Ewropew, il-President tal-Kummissjoni Ewropea u s-Segretarju Ġenerali tal-Organizzazzjoni tat-Trattat tal-Atlantiku tat-Tramuntana tibqa' prijorità politika ewlenija bl-objettiv ġenerali li tinbena relazzjoni awtentika bejn organizzazzjoni u oħra. Hija tikkostitwixxi element essenzjali ta' sforzi usa' mmirati lejn it-tisħiħ tal-kapaċità tal-Unjoni li taġixxi bħala fornitur ta' sigurtà u ssaħħaħ l-kapaċità tagħha li tikkoopera mal-imsieħba u li tipproteġi ċ-ċittadini tagħha. 2. Fir-rigward tal-inizjattivi attwali tal-UE bil-għan li jissaħħu s-sigurtà u d-difiża, il-Kunsill ifakkar fil-Konklużjonijiet rilevanti kollha, b'mod partikolari dawk ta' Novembru 2016 u Marzu, Mejju u Novembru 2017. Il-Kunsill jenfasizza li l-isforzi ta' sigurtà u difiża tal-UE u tan-NATO jikkontribwixxu sostanzjalment u b'mod koerenti għas-sigurtà tal-Ewropa, u jġibu magħhom kemm benefiċċji kif ukoll responsabbiltajiet, u għal dawk l-Istati Membri kkonċernati, jgħinu wkoll biex il-piż jinqasam b'mod aktar ġust. 3. Filwaqt li jfakkar li s-sett komuni ta' proposti mhux dokument awtonomu u għandu jinqara flimkien mal-konklużjonijiet rilevanti tal-Kunsill, il-Kunsill jilqa' l-progress ulterjuri li sar fl-implimentazzjoni tas-sett komuni ta' proposti (total ta' 74 azzjoni). F'dan ir-rigward, il-Kunsill jirrikonoxxi t-tielet rapport ta' progress ippreżentat b'mod konġunt mir-Rappreżentant Għoli/Viċi President/Kap tal-Aġenzija Ewropea għad-Difiża u s-Segretarju Ġenerali tan-NATO skont il-paragrafu 7 tal-Konklużjonijiet tal-Kunsill tal-5 ta' Diċembru 2017. 4. Il-Kunsill jirrikonoxxi l-ħidma li għaddejja u jenfasizza l-importanza li jkun żgurat progress li jista' jintwera, u li dan jiġi kkomunikat lill-pubbliku fejn ikun rilevanti, fl-oqsma kollha elenkati fid-Dikjarazzjoni Konġunta ffirmata f'Varsavja u speċifikati fis-sett komuni ta' proposti, inkluż is-suġġetti l-ġodda, bħall-mobbiltà militari, il-ġlieda kontra t-terroriżmu, u n-nisa, il-paċi u s-sigurtà. 5. Il-Kunsill jafferma mill-ġdid li l-kooperazzjoni bejn l-UE u n-NATO ser tkompli fi spirtu miftuħ u trasparenti għalkollox, b'rispett sħiħ lejn l-awtonomija tat-teħid tad-deċiżjonijiet u l-proċeduri taż-żewġ organizzazzjonijiet u b'kooperazzjoni mill-qrib mal-Istati Membri u bl-involviment sħiħ tagħhom. Din hija bbażata fuq il-prinċipji tal-inklużività u r-reċiproċità mingħajr preġudizzju għan-natura speċifika tal-politika ta' sigurtà u difiża ta' kwalunkwe Stat Membru. 6. Il-Kunsill ifakkar li l-kooperazzjoni tan-NATO mal-Istati Membri tal-UE li mhumiex membri tan-NATO hija parti integrali mill-kooperazzjoni bejn l-UE u n-NATO. F'dan ir-rigward, il-Kunsill jilqa' l-kontribut pożittiv tal-Istati Membri tal-UE li mhumiex membri tan-NATO għall-attivitajiet tan-NATO. Tali attivitajiet huma parti integrali mill-kooperazzjoni bejn l-UE u n-NATO u l-Kunsill jappoġġa ferm li dawn jitkomplew. 7. Il-Kunsill jistieden lir-Rappreżentant Għoli/Viċi President/Kap tal-Aġenzija Ewropea għad-Difiża biex tkompli bil-progress fir-rigward tal-implimentazzjoni, f'kooperazzjoni mill-qrib mal-Istati Membri, biex ikunu żgurati l-involviment u t-trasparenza totali tagħhom, u jistenna b'interess li jirċievi r-rapport li jmiss, li għandu jintbagħat b'mod konġunt f'Ġunju 2019. Aqra t-tielet rapport ta' progress dwar l-implimentazzjoni tas-sett komuni ta' proposti approvati mill-kunsilli tal-UE u tan-NATO fis-6 ta' Diċembru 2016 u l-5 ta' Diċembru 2017 (PDF) Din ir-riżorsa bħalissa hi disponibbli biss bil-lingwa jew il-lingwi li ġejjin: Kooperazzjoni tal-UE dwar is-sigurtà u d-difiża Skeda informattiva dwar il-kooperazzjoni UE-NATO Ara l-paġna tal-laqgħa